תצהיר
אני הח"מ, אילנה אנדריאנוב, נושאת ת.ז. 346000672 לאחר שהוזהרתי כי עלי לומר את האמת וכי אהיה צפויה לעונשים הקבועים בחוק אם לא אעשה כן, מצהירה בזאת כדלקמן:
1. הנני עושה תצהירי זה כתצהיר עדות ראשית במסגרת הליך ת"א 13477-04-20 בבית משפט השלום ברחובות.
2. ביום 27.1.2019 רכבתי על אופני לעבודה ובסביבות השעה 10:00, בדרך מנחם בגין, לפני עזריאלי כשפני לכיוון דרום, פגע בי אוטובוס שנסע במהירות ואני נפלתי מהכביש על המדרכה ונפגעתי בעיקר בכף יד ימין.
3. אני זוכרת כמה מלחיץ זה היה, מצאתי את עצמי כאובה על המדרכה כשעל הכביש מכוניות נוסעות. הייתי ממש בלחץ, רוכב אופניים שהיה מאחורי עצר לרגע. נהג האוטובוס שעצר בהמשך הגיע והאשים אותי שאני נכנסתי בו, לא ידעתי איך להגיב ומה לומר. הייתי ממש המומה עם כאבים שהולכים ומתגברים ולא יכולתי בכלל להתמודד עם המצב ולהגיב לו. נהג האוטובוס הלך ואני רק מנסה להבין מה אני עושה מכאן.
4. הכאבים ביד הלכו והתגברו, החלטתי להתקשר לבן זוגי והתיישבתי לבינתיים בצד. ניסיתי להוציא ולגלגל סיגריה וראיתי שאני לא מצליחה, הכאב נעשה חד יותר ויותר והבנתי שזו לא סתם חבלה. בן זוגי הגיע והוא ליווה אותי לבית החולים איכילוב בתל אביב.
5. נבדקתי במיון בית החולים, היד ממש כאבה ובקושי הצלחתי להזיז את האצבעות, התחילו גם שטפי דם, הרופאים שלחו אותי לבצע צילום ולאחר מכן הגיעו רופאים ואמרו לי שיש לי שבר בעצמות של כף היד ושמו לי גבס. בצהריים שחררו אותי הביתה שהיד שלי מגובסת ונתונה במתלה ואמרו לי להמשיך מעקב רפואי בבית החולים לקחת משככי כאבים ולשהות במנוחה. 
רצ"ב גיליון חדר מיון וסיכום אשפוז, מסומנים "1" בתיק המוצגים.
6. התקשרתי לבוס בעבודה וסיפרתי לו על מה שקרה, הוא אמר לי שזו נחשבת תאונת עבודה ושלא אחשוב על כך שלא תהיה לי משכורת. הוא הסביר לי קצת. למחרת הלכתי לדווח למשטרה, ביקשתי מהמשטרה לנסות ולאתר את האוטובוס, נתתי להם את כל הפרטים שיש ואמרתי להם שזה בטח מצולם.
7. במקביל, פירסמתי פוסט ברשת הפייסבוק וביקשתי מאנשים לשתף במטרה למצוא מישהו שראה את התאונה. תייגתי את חברות האוטובוסים ובהמשך שלחתי גם הודעות ישירות לכל החברות שמפעילות קווים שעוברים במקום.
8. הפוסט זכה להרבה שיתופים ותגובות ובהן אחת של אדם בשם דור דוידסון שכתב שהוא היה על האוטובוס ושלדעתו אני אשמה. הגבתי לתגובתו ושאלתי אותו איזה קו זה היה ושל איזו חברה. הוא הגיב שהוא לא מעוניין להתערב בנושא ולכן לא מפרט.
9. היו לכך תגובות נוספות, בין היתר, מישהי בשם אפרת אור, חברה לעבודה שביקשה שיעזור ויפרט והוא בהמשך הגיב כי במידה וימסור פרטים יצטרך להגיע בעתיד כעד ואין ברשותו אפשרות כזאת ולכן הוא לא רוצה למסור פרטים פרט לדעתו. בהמשך הוא מחק את תגובתו וחסם אותי.
רצ"ב העתק הפניות, צילומי מסך, תגובות הנוסע ואישור משטרה מסומנים "2" בתיק המוצגים.
10. המשכתי ללכת לבדיקות בבית החולים איכילוב, מאוד כאבה ליד היד, באחת הביקורות הרופאים אמרו שהגבס לוחץ מדי והסירו אותו ועשו לי חדש. אמרו לי שאצטרך ריפוי בעיסוק ופיזיותרפיה. בינתיים הורו לי לשהות במנוחה ולהמשיך עם תרופות נגד כאבים.
11. אני מעצבת גרפית, הפגיעה ביד והחשש שמא לא אוכל לחזור לעסוק בעבודתי הייתה מאוד מתסכלת. מעבר לזה שזו עבודה שאני אוהבת יש כמובן גם את הפן הכלכלי. הסיטואציה הייתה מאוד קשה מתסכלת.
12. לא הבנתי מה אני צריכה לעשות בסיטואציה הזאת והבנתי שאני צריכה עורך דין. קיבלתי המון תגובות וביניהן המלצה על עורך הדין שלי שליווה אותי גם בביטוח הלאומי וגם כאן בבית המשפט.
13. אחרי קצת יותר מחודש במסגרת הביקורת הסירו לי את הגבס, אמרו לי שהצילום לא מראה איחוי מלא ושזה שבר אלכסוני שאולי יצריך ניתוח בעתיד. אמרו לי לבינתיים לעשות פיזיותרפיה ולהתחיל להפעיל את היד תוך הימנעות ממאמץ והמשך חופשת מחלה.
14. בקופת החולים נתנו לי הפניות לביצוע פיזיותרפיה וטיפולים משקמים ואמרו לי להמשיך בפיזיותרפיה למרות הכאב וכך עשיתי. 
15. שבתי לעבודה ובמקביל המשכתי במעקב הרפואי, המשכתי בטיפולי פיזיותרפיה ותרגילים שנתנו לי לעשות בבית. הפנו אותי למספר בדיקות וצילומים. 
16. בחלוף כשנה מהתאונה הופנתי לצילום נוסף שהציג את השבר והציג איחוי. הרופא המטפל אמר לי שלמרות הכאבים והעובדה שהתפקוד לא חזר לקדמותו מבחינה רפואית אין לו הרבה מה לעשות ושהוא מרוצה מכך שיש איחוי ותפקוד יחסית טוב. הוא הסביר לי שזה שכואב ויכאב לי זה טבעי לחלוטין בהתחשב בתאונה ומזל שלא היה צורך בניתוח ושבמקרה של שבר אלכסוני לפעמים אין מנוס מניתוח.
רצ"ב תעודות רפואיות, פרוטוקולי והחלטות המל"ל מסומנים "3" בתיק המוצגים.
17. בתור מעצבת גרפית אני כל היום עובדת ומפעילה את כף היד, הפעלת היד מלווה בכאב, קשה להתרגל לזה, זה כואב ומטריד אבל אין לי הרבה ברירה. אני מוצאת את עצמי נזקקת להפוגות, לשחרר את היד ולהוריד ממנה לחץ, אני נוטלת משככי כאבים ובימים שכואב יותר גם נעזרת בחבק יד.
18. אני עם משככי כאבים ולמדתי אילו פעולות כואבות יותר ואילו פחות ובן זוגי עוזר לי. בחילופי עונות ובעיקר בחורף הכאב יותר חזק ואני מנסה להימנע ככל הניתן מלהכביד על כף היד והמפרק. 
19. לפני כחצי שנה נולדה בתי הבכורה זה אושר גדול, הכי גדול. אני מרגישה את הכאב והקושי יותר עכשיו כשאני צריכה להרים אותה אבל כמובן שאין התלבטות. 
20. אני ממשיכה לעשות תרגילים שלמדתי בפיזיותרפיה ובריפוי בעיסוק. אמרו לי שזה יכול להפחית את עוצמות הכאב ואני מקווה שכך יהיה. 
21. במועד התאונה הייתי יחסית צעירה בתחום, אז השתכרתי סך של 8,000 ₪ נטו בממוצע לחודש. לאחר מכן עזבתי את מקום עבודתי במועד התאונה, ולאחר מכן התקבלתי לעבודה כמעצבת גרפית בתאגיד השידור שם אני מרוויחה שכר מעט יותר גבוה.
22. המשכורת נמוכה יחסית ביחס לתחום עיסוקי, זהו תחום שמשתכרים בו הרבה יותר בדרך כלל. בחרתי להעדיף מקום עבודה נוח שלא יעמיס עלי וכפועל יוצא מכך על כף ידי ולהשתכר פחות זהו מחיר ששילמתי ואני משלמת.
רצ"ב תלושי שכר, מסומנים כנספח 4 בתיק המוצגים.
הנני מצהירה כי זהו שמי, זו חתימתי ותוכן תצהירי אמת.

                    

                                     ____________








                       
    אילנה אנדריאנוב
אישור

הנני מאשר כי ביום ___________ הופיעה בפני, עו"ד אריאל פרייברג, במשרדי ברחוב אבא הלל 7, ברמת גן, גב' אילנה אנדריאנוב, המוכרת לי אישית, ולאחר שהוזהרה כי עליה להצהיר את האמת וכי תהיה צפויה לעונשים הקבועים בחוק אם לא תעשה כן, אישרה את נכונות הצהרתה וחתמה עליה.









 
            _________________









                       אריאל פרייברג, עו"ד
